# Olvasólecke időigénye: 3 perc, készítette: Kürtösi Zsófia

# TOVÁBBI TŐKEFAJTÁK

Az emberi tőke mellett a szociológusok még további tőkefajtákat is megkülönböztetnek, így James Coleman nevéhez fűződik a **társadalmi tőke** (social capital) fogalmának kidolgozása. A társadalmi tőke az emberek közötti viszonyokban ölt testet, a köztük fennálló kapcsolathálózatban nyilvánul meg.

Coleman (1998) egyik példája a társadalmi tőke működésére a csiszolatlan gyémánt piac, ahol az egyik ékszerész minden biztonsági intézkedés nélkül ad át vizsgálatra a másik ékszerésznek olyan árumintát, melynek mérete ugyan kicsiny, de értéke akár több ezer dollárra is rúghat. Egy teljesen a klasszikus feltételekkel működő piacon, ahol a szereplők nem ismerik egymást, az ilyen tranzakciók költsége épp a biztonsági intézkedések miatt óriási is lehetne. Mivel azonban a gyémántkereskedelemmel foglalkozó családok meglehetősen zárt közösséget alkotnak, és az üzleti kapcsolatokat gyakran házassági kötelék is erősíti, a fennálló bizalom miatt a tranzakció költségei nullára redukálódnak, ami megkönnyíti, olcsóbbá teszi az üzletet.

Coleman (1998) másik példája a társadalmi tőkének az emberi tőke termelésében való szerepére vonatkozik. A család rendelkezésére álló tőkefajták közül Coleman hármat emelt ki: a pénztőkét, az emberi tőkét, mely a szülők iskolázottságában nyilvánul meg és a családon belüli társadalmi tőkét, ami a szülő-gyermek kapcsolatban ölt testet. Véleménye szerint ez utóbbinak mérhető szerepe van a gyerekek szellemi fejlődésében, azaz az emberi tőke termelésében. Ha e kapcsolat strukturálisan sérül (azaz elméletileg vagy gyakorlatilag, így a szülők válása vagy a szülő munka-centrikussága miatt csak egy felnőtt van jelen tartósan a családban), vagy mindkét szülő dolgozik, akkor az emberi tőke átadása nehézségekbe ütközik, a gyerekek nagyobb valószínűséggel maradnak ki az iskolából.

A tőkefajták más csoportosítását adta Pierre Bourdieu francia szociológus, aki gazdasági tőkét, társadalmi tőkét és **kulturális tőkét** különböztetett meg (Bourdieu 1998). Ez utóbbi lehet *inkorporált* (megtestesült), azaz az egyén képességeiben, készségeiben is megnyilvánulhat, *tárgyiasult*, például könyvek, festmények, hangszerek formájában vagy *intézményesült*, mint például az iskolai végzettségi titulusok esetében (ahol, ha az egyén azokat megszerezte, már nincs állandó bizonyítási kényszer alatt, a titulus élete végéig kulturális kompetenciájának bizonyítéka marad). Véleménye szerint a kulturális tőke elsajátítása végbe mehet anyagilag (pl. egy festmény megvásárlása révén), ez gazdasági tőkét feltételez, vagy szimbolikusan (a műalkotás szépségének élvezete), ez pedig inkorporált kulturális tőkét feltételez.

Bourdieu a tőkefajták egymásra való konvertálhatóságával (átalakíthatóságával) is foglalkozik. Véleménye szerint a leginkább likvid a gazdasági tőke, míg a legkevésbé a kulturális tőke konvertálható. Bourdieu szerint „minél inkább akadályozzák vagy fékezik a gazdasági tőke hivatalos átruházását, annál erősebben határozza meg a társadalmi struktúra újratermelését a tőkének a kulturális tőke különböző formáiban megvalósuló rejtett körforgása.” (Bourdieu 1998, 176.o.)

**Irodalom**

Bourdieu, Pierre (1998): Gazdasági tőke, kulturális tőke, társadalmi tőke. In: Lengyel György-Szántó Zoltán (szerk.): *Tőkefajták: A társadalmi és kulturális erőforrások szociológiája.* Budapest: Aula Kiadó, 155-176.o.

Coleman, James S. (1998): Társadalmi tőke az emberi tőke termelésében. In: Lengyel György-Szántó Zoltán (szerk.): *Tőkefajták: A társadalmi és kulturális erőforrások szociológiája.* Budapest: Aula Kiadó, 11-43.o.

